**Kilometrikorvaus ja päiväraha**

Työnantaja voi korvata tilapäisestä työmatkasta aiheutuneita kustannuksia. Korvaukset ovat verottomia, jos ne perustuvat joko todellisiin kuluihin tai Verohallinnon vuosittaiseen päätökseen päivärahoista ja kilometrikorvauksista.

**Päivärahaan vaikuttaa työmatkan pituus ja kohde**

Työnantaja voi maksaa työmatkan ajalta päivärahaa, jos matkakohde on yli 15 kilometrin päässä joko asunnostasi tai varsinaisesta työpaikastasi. Työmatkan kesto vaikuttaa päivärahan suuruuteen.

[Vuoden 2018 päätös kilometrikorvauksesta ja päivärahoista](https://www.vero.fi/syventavat-vero-ohjeet/paatokset/47405/verohallinnon-p%C3%A4%C3%A4t%C3%B6s-verovapaista-matkakustannusten-korvauksista-vuonna-2018/)

**Vuonna 2018 päivärahan määrä on**

* osapäiväraha 19 euroa (työmatka yli 6 tuntia)
* kokopäiväraha 42 euroa (työmatka yli 10 tuntia)
* ulkomaan päivärahaan ([Katso taulukko](https://www.vero.fi/fi-FI/Syventavat_veroohjeet/Verohallinnon_paatokset/Verohallinnon_paatos_verovapaista_matkak(41498)#ulkomaanpaivarahat))
* ateriakorvaus 10,50 euroa (ateriakorvaus voidaan maksaa työmatkoilta, joilta palkansaajalle ei makseta päivärahaa.)

Päiväraha on korvausta tavallista suuremmista ruokailukuluista. Jos työmatkaan sisältyy ilmainen tai työnantajan kustantama ruokailu (kokopäiväraha/kaksi ateriaa, osapäiväraha/yksi ateria), päiväraha on puolet edellä mainituista määristä.

Kilometrikorvauksia ja päivärahoja voidaan maksaa työntekijälle verottomasti sekä kotimaassa että ulkomailla.  
[Katso vuoden 2018 verottomat määrät sekä tarkemmat ohjeet Verohallinnon vuosittaisesta päätöksestä](https://www.vero.fi/syventavat-vero-ohjeet/paatokset/47405/verohallinnon-p%C3%A4%C3%A4t%C3%B6s-verovapaista-matkakustannusten-korvauksista-vuonna-2018/) (Verohallinnon päätös verovapaista matkakustannusten korvauksista vuonna 2018).

[Lue lisää työmatkan ja -paikan määritelmästä](https://www.vero.fi/syventavat-vero-ohjeet/ohje-hakusivu/48013/)

**Kilometrikorvaus oman auton käytöstä työmatkalla**

Jos teet työmatkan omalla autolla, työnantaja voi maksaa sinulle verottomasti kilometrikorvausta oman auton käytöstä. Korvauksen suuruus määritellään Verohallinnon vuosittain antamassa päätöksessä. Vuonna 2018 kilometrikorvauksen perussumma on 0,42 euroa/km (0,41 euroa/km vuonna 2017). Kilometrikorvaukseen vaikuttaa muun muassa se, onko kyseessä oma auto vai työsuhdeauto ja onko kyydissä muita matkustajia.

**Työmatkasta on tehtävä matkalasku**

Työntekijän on tehtävä työmatkasta matkalasku. Kun teet matkalaskun, liitä mukaan matkaan liittyvät maksukuitit. Työmatkasta aiheutuneet matkakulut (esimerkiksi lento- ja junaliput) ja majoituskulut (hotellimaksut) työnantaja voi korvata kuittien mukaan. Työmatkasta voi kuitenkin aiheutua myös sellaisia lisäkustannuksia, joita ei voi selvittää kuittien tai tositteiden avulla. Tällaisia ovat esimerkiksi matkakulut silloin, jos matka tehdään omalla autolla. Työnantaja voi maksaa näistäkin kuluista korvauksia verottomasti, kunhan korvausten perusteena käytetään Verohallinnon päätöksessä vahvistettuja määriä.

**Asunnon ja työpaikan välinen matka ei ole verotuksessa työmatka**

Verotuksessa työmatkalla tarkoitetaan tilapäistä matkaa, jonka teet työhön liittyvien työtehtävien takia. **Asunnon ja työpaikan välinen matka ei ole verotuksessa työmatka**. Asunnon ja työpaikan väliset matkakulut saat vähentää omassa verotuksessasi halvimman (yleensä julkisen) kulkuneuvon mukaan.

[Lisätietoa matkakulujen vähentämisestä verotuksessa](https://www.vero.fi/fi-FI/content/31731/9577)

https://www.vero.fi/henkiloasiakkaat/auto/kilometrikorvaus\_ja\_paivaraha/